# З А К О Н

**ЗА ПАРТИСКИ ИСТРАЖУВАЧКО-АНАЛИТИЧКИ ЦЕНТРИ**

**(Редакциски пречистен текст 1)**

## Член 1

Со овој закон се утврдува начинот на формирањето, организацијата, функционирањето и финансирањето на партиските истражувачко-аналитички центри (во натамошниот текст: ПИАЦ), при политичките партии во Република Македонија.

## Член 2

1. Заради изградба на платформа врз која треба да почива структуирана и квалификувана дебата за политичките процеси во Република Македонија политичките партии можат да формираат ПИАЦ во согласност со овој закон.
2. ПИАЦ се формираат како дел од внатрешната организација на политичката партија согласно со статутот на политичката партија, без својство на правно лице.

## Член 3

1. Работата на ПИАЦ е функционално поделена на два дела:

* оперативен дел за дневно истражување, обработка на податоци за потребите на политичката партија, планирање на идните активности, како и други активности поврзани со функционирањето и политиката на односната партија, како и трошоците за плата и придонеси на вработените во ПИАЦ и
* проектен дел кој ќе биде поврзан со организацијата на активности во јавноста кои подразбираат организација на трибини, дебати, семинари, работилници, истражувања на јавното мислење, публикација на студии и истражувања, евалуација на политики, следење на општествените процеси во Република Македонија, меѓупартиски и меѓународни активности и други работи од областа на истражувачко аналитичките активности и активности во врска со стратешкото политичко планирање.

1. Техничко-просторните услови за функционирањето на ПИАЦ ги обезбедува политичката партија којашто го формира.

## Член 4

1. ПИАЦ има најмалку две лица вработени со полно работно време од кои еден е раководител.
2. Раководителот на ПИАЦ е одговорен за материјално-финансиското работење на ПИАЦ и искористувањето на средствата согласно со членот 6 од овој закон, како и координацијата, организацијата на истражувања, ангажирањето на други експерти и организацијата и спроведувањето на проектните активности.

1 Редакциски пречистениот текст на Законот за партиски истражувачко-аналитички центри ги опфаќа: основниот текст на Законот, објавен во “Службен весник на РМ“ бр.23/13 и Законот за изменување и дополнување на Законот за партиски истражувачко-аналитички центри, објавен во “Службен весник на РМ“ бр.15/15, во кои е означено времето на нивното влегување во сила и примена.

1. Раководителот на ПИАЦ и вработените во ПИАЦ за својата работа ќе добива месечен надоместок.
2. Раководителот и вработените во ПИАЦ ги назначува и разрешува политичката партија во чии рамки функционира ПИАЦ според критериуми и начин утврден со актите на партијата.
3. Раководителот на ПИАЦ мора да има минимум високо образование.

## Член 5

1. Во насока на подобра меѓусебна комуникација и соработка, ПИАЦ на политичките партии можат да одржуваат меѓусебни состаноци и средби.
2. ПИАЦ на политичките партии можат да соработуваат и членуваат во сродни меѓународни организации и мрежи.

## Член 6

1. Средствата обезбедени од Буџетот на Република Македонија наменети за финансирање на ПИАЦ се распределуваат на првите четири политички партии со најголем број на избрани пратеници во Собранието на Република Македонија на последните одржани парламентарни избори, а кои имаат формирано ПИАЦ.
2. Средствата од ставот (1) на овој член се распределуваат на следниов начин:

* 60% од вкупните средства од ставот (1) на овој член се распределуваат подеднакво на првите четири политички партии со најголем број на избрани пратеници во Собранието на Република Македонија на последните одржани парламентарни избори додека;
* 40% од вкупните средства од ставот (1) на овој член се распределуваат на првите четири политички партии по бројот на избраните пратеници во Собранието на Република Македонија на последните одржани парламентарни избори на следниов начин:

1. 35% од износот од ставот (2) алинеја 2 на овој член ќе бидат доделени на политичката партија која има формирано ПИАЦ и која има најголем број на избрани пратеници во Собранието на Република Македонија на последните парламентарни избори;
2. 30% од износот од ставот (2) алинеја 2 на овој член ќе бидат доделени на политичката партија која има формирано ПИАЦ и која е втора по број на избрани пратеници во Собранието на Република Македонија на последните парламентарни избори;
3. 20% од износот од ставот (2) алинеја 2 на овој член ќе бидат доделени на политичката партија која има формирано ПИАЦ и која е трета по број на избрани пратеници во Собранието на Република Македонија на последните парламентарни избори и
4. 15% од износот од ставот (2) алинеја 2 на овој член ќе бидат доделени на политичката партија која има формирано ПИАЦ и која е четврта по број на избрани пратеници во Собранието на Република Македонија на последните парламентарни избори.
5. Средствата од ставот (2) на овој член ќе бидат префрлени на подсметката на ПИАЦ.
6. Средствата од овој член во висина од 40% од вкупниот износ доделени на ПИАЦ се наменети за реализирање на оперативниот дел од членот 3 став (1) алинеја 1 од овој закон.
7. Средствата од ставот (4) на овој член се користат за обезбедување на трошоците за плати и придонеси на вработените во ПИАЦ, како и за обезбедување на средства за тековно материјално работење.
8. Средствата во висина од 60% од вкупниот износ се наменети за реализирање на проектниот дел.
9. Секој од формираните ПИАЦ, согласно ставот (1) на овој член, годишно од Буџетот на Република Македонија дополнително добива по 10.000 евра во денарска противвредност, кои исклучиво ќе се користат за обуки на вработените.

## Член 7

ПИАЦ со средствата од членот 6 од овој закон не можат да обезбедат директно или индиректно финансирање на конкретната политичка партија во рамките на чија внатрешна организација е формиран ПИАЦ.

## Член 7-а

Партијата може од свои средства да обезбеди дополнителни финансиски средства за ПИАЦ.

## Член 8

Надзорот врз материјално-финансиското работење на ПИАЦ се спроведува согласно со Законот за финансирање на политичките партии.

## Член 9

Глоба во износ од 2.000 до 4.000 евра во денарска противвредност ќе му се изрече на лицето од членот 4 став (2) од овој закон ако во искористувањето на средствата постапи спротивно на одредбите од членот 6 ставови 4, 5 и 6 и членот 7 од овој закон.

## Член 10

Овој закон влегува во осмиот ден од денот на објавувањето во „Службен весник на Република Македонија“, a ќе се применува од 1 јануари 2015 година.

***ЗАВРШНА ОДРЕДБА***

***од Законот за изменување и дополнување на Законот за партиски истражувачко-аналитички центри (“Службен весник на РМ” бр.15/15)***

## Член 4

Овој закон влегува во сила со денот на објавувањето во „Службен весник на Република Македонија”.